1.  ปัจจัยความเสี่ยง

 ความผันผวนของค่าเงินบาท

  ความผันผวนของค่าเงินบาท เป็นสิ่งที่บริษัท ฯ ให้ความสนใจเป็นอย่างมากในช่วง 2-3
  ปีที่ผ่านมา โดยในช่วงปลายปี 2541 โรงแรมต่าง ๆ ในลากูน่า ภูเก็ต
  ได้เริ่มเปลี่ยนสัญญาส่วนใหญ่มาเป็นเงินสกุลหลัก ทำให้รายได้จากห้องพักมากกว่าร้อยละ 80
  อยู่ในรูปเงินสกุลหลัก ซึ่งจะเป็นผลดีต่อสถานะทางการเงินของบริษัทฯ ต่อไปในอนาคต ทั้งนี้
  อลามันดา เวเคชั่น คลับ ก็ได้กำหนดราคาขายทรัพย์สินให้เป็นเงินสกุลหลักเช่นกัน

 สภาพเศรษฐกิจ และสถานการณ์การท่องเที่ยวของประเทศไทย

  ในช่วงระหว่างปี 2544 ก่อนเกิดเหตุการณ์สะเทือนขวัญเมื่อวันที่ 11 กันยายน นั้น
  ผลการดำเนินงานของบริษัท ค่อนข้างดี แต่ภายหลังเหตุการณ์ดังกล่าว
  ได้ส่งผลกระทบในทางลบต่อแนวโน้มอัตราการเข้าพักในโรงแรมทั้งรีสอร์ท อย่างไรก็ตาม
  จากการที่บริษัทฯ ได้ปรับอัตราค่าห้องพักโดยเฉลี่ยเพิ่มขึ้น รวมทั้ง
  ส่วนหนึ่งเป็นผลมาจากความผันผวนของค่าเงินบาท ที่ทำให้บริษัทฯ ได้รับประโยชน์
  โดยมีรายรับเพิ่มขึ้น เมื่อเปรียบเทียบกับปีที่ผ่าน

  ภายหลังจากเหตุการณ์เมื่อวันที่ 11 กันยายน ในประเทศสหรัฐอเมริกา
  ประมาณช่วงปลายเดือนกันยายน และต้นเดือนตุลาคม
  สัญญาณเตือนก็เริ่มต้นโดยมีการยกเลิกการจองห้องพักในรีสอร์ทเป็นจำนวนมาก แต่อย่างไรก็ตาม
  จังหวัดภูเก็ต ยังคงรอดพ้นจากปัญหาความขัดแย้งใด ๆ ในโลก โดยบริษัทฯ
  เริ่มกลับสู่สภาวะการดำเนินงานได้ตามปกติ
  และปรับตัวได้ดีขึ้นจากภาวะการชะงักงันทางเศรษฐกิจโลก ซึ่งบริษัทฯ หวังว่า
  จะยังคงสถานะนี้ได้ต่อไปในปี 2545

สภาพการแข่งขันทางธุรกิจ

แหล่งท่องเที่ยว 

  ประเทศอินโดนีเซีย ยังคงประสบกับปัญหาความไม่มั่นคงภายในประเทศ
  ซึ่งมีผลกระทบโดยตรงกับธุรกิจการท่องเที่ยว โดยเฉพาะในบาหลี
  ซึ่งถือว่าเป็นคู่แข่งที่สำคัญของจังหวัดภูเก็ต อย่างไรก็ตาม
  บาหลียังคงพยายามอย่างต่อเนื่องเพื่อรักษาความสามารถในการแข่งขันด้วยการกำหนดอัตราค่าที่พักให้ต่ำ
  เพื่อดึงดูดนักท่องเที่ยว แต่เป็นที่โชคดีว่า ช่วงฤดูกาลท่องเที่ยว
  และช่วงนอกฤดูท่องเที่ยวของทั้งบาหลี และของจังหวัดภูเก็ตไม่ตรงกัน
  รวมทั้งการลดราคาห้องพักในบาหลี ไม่มีผลกระทบ ต่อราคาห้องพักของลากูน่า ภูเก็ต

นอกจากนี้ บริษัท ฯ ยังหวังว่า จังหวัดภูเก็ต จะกลับมาเป็นที่นิยมของตลาดต่างประเทศได้ในเร็ว ๆ
นี้

ธุรกิจโรงแรม

  เมื่อพิจารณาจากสภาวะตลาดที่ผันผวน จึงแทบจะไม่มีโครงการก่อสร้างโรงแรมใหม่ ๆ เกิดขึ้น
  หรืออยู่ในระหว่างการก่อสร้าง อย่างไรก็ตาม มีเพียงสองโครงการใหม่เท่านั้น
  ที่อาจจะเป็นคู่แข่งทางการตลาดของลากูน่า ภูเก็ต ได้แก่ โรงแรมเจ ดับบลิว แมริออท (JW
  Marriott) บนหาดไม้ขาว ทางด้านเหนือของสนามบินของจังหวัด (มีจำนวนห้องพักทั้งสิ้น 270
  ห้อง ซึ่งได้เปิดดำเนินงานแล้วเมื่อช่วงปลายปี 2544) และโรงแรม Trisara and Villa
  บริเวณด้านเหนือของอ่าวบางเทา (มีห้องพักจำนวน 60 ห้อง
  ซึ่งยังไม่ประกาศว่าจะเริ่มเปิดดำเนินงานเมื่อไหร่) ส่วนอีกโครงการหนึ่งที่อยู่ห่างจากลากูน่า
  ภูเก็ตไปทางเหนือประมาณ 1 กม. บนเนื้อที่ขนาด 139 ไร่ของอ่าวบางเทา
  มีความล่าช้าในการดำเนินการก่อสร้าง ทำให้คาดว่าการแข่งขันในบริเวณดังกล่าวจะเกิดขึ้นในอีก
  2 – 3 ปีข้างหน้า

สภาวะนอกฤดูกาลท่องเที่ยว

  ตั้งแต่เดือนพฤษภาคม จนถึง เดือนตุลาคม ถือว่าเป็นช่วงนอกฤดูกาลท่องเที่ยวของจังหวัดภูเก็ต
  ซึ่งตามปกติแล้ว อัตราการเข้าพักในโรงแรมต่าง ๆ จะต่ำ
  และราคาห้องพักจะลดต่ำลงตามไปด้วย ดังนั้น โรงแรมทั้ง 5 ในลากูน่า ภูเก็ต
  ได้ร่วมกันจัดทำแผนส่งเสริมการขาย โดยเน้นกลุ่มเป้าหมาย เป็นนักท่องเที่ยวในภูมิภาค รวมทั้ง
  ตลาดการประชุม และสัมมนา แผนส่งเสริมการขาย ที่เรียกว่า “Laguna Plus”
  ซึ่งเป็นข้อได้เปรียบในการแข่งขันของลากูน่า ภูเก็ต ได้รับความสำเร็จเป็นอย่างมาก
  และจะยังคงอยู่ในแผนส่งเสริมการขายของปี 2545 ต่อไป

เทคโนโลยี

  บริษัทฯ เริ่มทยอยเปลี่ยนระบบเทคโนโลยีภายในรีสอร์ท โดยเริ่มติดตั้งระบบคอมพิวเตอร์
  ซึ่งสอดรับกันได้ตามมาตรฐานที่ตกลงกันไว้ ทั้งนี้ ทุกโรงแรมในลากูน่า ภูเก็ต
  ได้ติดตั้งระบบใหม่ล่าสุดของ Fidelio ที่ Front Office และระบบ Accpac ในส่วนของ
  Back Office ซึ่งจะแล้วเสร็จภายใน 2 ปีนี้ นอกจากนี้ องค์การโทรศัพท์ฯ
  ยังได้ติดตั้งระบบสื่อสารภายในรีสอร์ทให้เป็นระบบใยแก้ว ซึ่งบริษัทฯ
  กำลังตรวจสอบวิธีการใช้ประโยชน์จากระบบนี้

สภาพแวดล้อม

  การท่องเที่ยว และธุรกิจโรงแรม มีความอ่อนไหวอย่างมากต่อสิ่งแวดล้อมทั้งภายในท้องถิ่น
  และต่อโลกโดยส่วนรวม ลากูน่า ภูเก็ต ห่วงใย ผลกระทบต่อธรรมชาติ
  และสิ่งแวดล้อมเป็นอย่างยิ่ง ดังนั้น บริษัท ฯ จึงมีส่วนร่วม
  และดำเนินโครงการอนุรักษ์สิ่งแวดล้อมต่าง ๆ อย่างต่อเนื่องตลอดปี จนเป็นที่ยอมรับ
  และได้รับรางวัล “Sustainable Tourism Award” จากการท่องเที่ยวแห่งประเทศไทย
  ซึ่งบริษัท ฯ ปรารถนาเป็นอย่างยิ่งว่าจะได้รับรางวัลอีกครั้งในปี 2545

--------------------------------------------